- Працоўныя дні на радыё заўсёды дакладна распланаваныя. І адказнасць за слова вельмі вялікая, асабліва ў прамым эфіры. Калісьці падчас нашага інтэрв’ю знакаміты оперны рэжысёр Барыс Пакроўскі сказаў: “Калі чалавек хоча пражыць шчаслівае жыццё, ён павінен рабіць з сябе чалавека культурнага”. Радыё “Культура” і вылучаецца тым, што дапамагае кожнаму, хто яго слухае, жыць шчаслівым і цікавым жыццём. Тут ёсць шматлікія праграмы на актуальныя культуралагічныя тэмы, літаратурныя перадачы, гучыць музыка розных жанраў, інфармацыя пра важныя падзеі ў культурным жыцці нашай краіны. Тут і падача матэрыялу асаблівая, і акцэнты робяцца на тым, каб прааналізаваць і прадэманстраваць глыбіню і разнастайнасць мастацтва. Такі падыход ужо разлічаны не на масавага слухача, а на падрыхтаваную аўдыторыю.